Glad åbningsdag for Copenhagen Markets
/ TVÆRFAGLIGT / Nyheder / 2016 / Glad åbningsdag for Copenhagen Markets
En glad og feststemt direktør, Jens Faarup, t.h., bød velkommen til hundredevis af kunder, leverandører, politikere, brancheorganisationer, venner og ikke mindst grossister, da Copenhagen Markets blev officielt åbnet. (Foto: Copenhagen Markets)
Det nye grønttorv i Høje-Taastrup blev den 13. april åbnet af en glad direktør, bestyrelsesformand og borgmester. Karen Hækkerup klippede snoren.
13. Apr 2016 af Annemarie Bisgaard
Efter tre års intensivt arbejde kunne direktør Jens Faarup onsdag den 13. april byde velkommen til Høje-Taastrups nye distributionscenter for frugt, grønt, blomster og tilbehør, hvor Copenhagen Markets officielt blev åbnet.
- Efter års undersøgelser, forhandlinger og krav til logistiske rammer er Nordens største markedsplads nu en realitet, og I – som grossister – går en hel ny æra i møde, sagde Jens Faarup i sin velkomsttale.
- Fjernkøling, energibesparelser, moderne affaldshåndtering, optimale tilkørsels- og aflæsningsmuligheder er etableret med henblik på at skabe fremtidens markedsplads og arbejdsplads. Samt ikke mindst for at styrke kvaliteten og jeres forretning indenfor salg af frugt, grønt og blomster.
Administrerende direktør i Landbrug & Fødevarer, Karen Hækkerup, havde æren af at klippe snoren over ved åbningen af Copenhagen Markets. Foto: Copenhagen Markets.
Det var direktøren for Landbrug & Fødevarer, Karen Hækkerup, der havde æren af at klippe den røde snor til Copenhagen Markets.
- Det er et lille stykke Danmarkshistorie, vi skriver i dag, indledte Karen Hækkerup sin tale. København har haft et grønttorv i over 100 år, og i dag får vi så et nyt og moderne et af slagsen, der hver dag vil forsyne mellem tre og fire millioner mennesker med frugt og grønt.
- Frugt og grønt har vel næppe før været så populært, som det er nu. Det nye nordiske køkken har fået mange til at gå på opdagelse i vores fælles madhistorie, og nye trends får danskerne til at bruge frugt og grønt på nye måder ved for eksempel at lave smoothies eller shots.
- Derfor ligger det helt i tråd med udviklingen, at vi nu får et nyt og moderne centrum for en række energiske forretningsdrivende, der omsætter for fire-fem mia. kroner om året, sagde Karen Hækkerup og lykønskede afslutningsvis grossisterne med deres nye markedsplads.
Borgmester Michael Ziegler, t.h., bød den store forretning, Copenhagen Markets, velkommen til Høje-Taastrup Kommune. Fra venstre direktør Karen Hækkerup, direktør Jens Faarup og bestyrelsesformand John Olsen. Foto: Copenhagen Markets.
Copenhagen Markets går forrest
Det var en stolt og veloplagt borgmester, Michael Ziegler, der bød Copenhagen Markets velkommen til Høje-Taastrup. Kommunen har taget aktiv del i og understøttet byggeriet, udviklingen og grossisternes mange ønsker til det nye distributionscenter.
- Høje-Taastrup er klimakommune, og for os går vækst og bæredygtighed hånd i hånd. Derfor er vi også meget glade for, at en virksomhed som Copenhagen Markets går forrest, når det gælder bæredygtige løsninger til glæde for både klima og bundlinje, sagde borgmester Michael Ziegler.
Copenhagen Markets har etableret et cirka 15.000 kvadratmeter stort kølerum, som køles af et fælles fjernkølingsanlæg. Grossisterne sparer dermed cirka 20 procent på energiforbruget til køling, mens overskudsvarmen fra køleprocessen kanaliseres over i fjernvarmesystemet.
Bestyrelsesformand John Olsen håber, at Copenhagen Markets kommer til at vokse og favne flere fødevareklynger. Foto: Copenhagen Markets.
- På en generalforsamling den 26. juni 2013 besluttede vi at opføre Nordeuropas største markedsplads og distributionscenter for frugt og grønt, blomster og tilbehør og måske på sigt også andre relaterede fødevarer, sagde bestyrelsesformand John Olsen.
Han kunne sammen med de øvrige, grossister, medarbejdere og alle andre involverede glæde sig over at være nået i mål med første etape af en spændende vision om et aktivt, dynamisk og ikke mindst bæredygtigt distributionscenter.
- Med tiden vil Copenhagen Markets forhåbentlig komme til at vokse og favne flere fødevareklynger. Vi forudser fortsat vækst og tror på, at Copenhagen Markets kommer til at spille en større og større rolle for handlen med frugt, grønt og blomster, men også med andre fødevarer.
- Vi har på alle måder truffet en rigtig god beslutning der fører os ind i fremtiden med Copenhagen Markets, sagde John Olsen.
Copenhagen Markets åbnede den 4. april i Høje-Taastrup med officiel indvielse den 13. april 2016.
Afløser Københavns Grønttorv i Valby, der blev indviet i 1958.
Cirka 220.000 kvadratmeter tæt ved motorvej.
Projektsum på 540 mio. kroner, cirka 90 procent er udlejet.
Kan udvides med en tredje etape på 30.000 kvadratmeter.
Ejet af en ejendomsfond administreret af Nordic Real Estate Partners (NREP)
Skønnet årlig omsætning på fire mia. kroner.
600.000 indkørsler om året af last- og varebiler.
Læs og så artiklen ’Tillykke med Copenhagen Markets’.
Dette print er foretaget fra http://www.gartnertidende.dk/tvaerfaglig/nyheder/2016/glad-aabningsdag-for-copenhagen-markets d. 23/10-2019 klokken 12:29.